
Camera  Deputaţilor

BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul comun asupra propunerii legislative pentru modificarea şi completarea Ordonanţei de urgenţă nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, transmis, pentru dezbatere şi avizare în fond, Comisiei pentru industrii şi servicii şi Comisiei juridice, de disciplină şi imunităţi, cu nr.P.l.x 626 din 9 noiembrie 2010.

În raport cu  obiectul şi conţinutul reglementării, iniţiativa legislativă face parte din categoria legilor ordinare.

                    PREŞEDINTE,                                               PREŞEDINTE,

                      Iulian Iancu                                                   Daniel Buda    

RAPORT  COMUN
asupra propunerii legislative pentru modificarea şi completarea Ordonanţei de urgenţă nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru industriii şi servicii au fost sesizate spre dezbatere, în fond, cu propunerea legislativă pentru modificarea şi completarea Ordonanţei de urgenţă nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, transmisă cu adresa nr. Pl.x.626 din 9 noiembrie 2010, înregistrată sub nr. 31/991/2010, respectiv 23/300/2010. 

Senatul, în calitate de primă Cameră sesizată, a respins iniţiativa legislativă în şedinţa din 19 octombrie 2010.

Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 


Consiliul Legislativ a avizat negativ iniţiativa legislativă, conform avizului înregistrat sub nr. 534 din data de 29 aprilie 2010.

Guvernul,  prin punctul de vedere transmis cu adresa nr.1672 din 29 iunie 2010, nu susţine adoptarea iniţiativei legislative.

Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă.

Propunerea legislativă supusă dezbaterii are ca obiect de reglementare modificarea şi completarea Ordonanţei de urgenţă nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, în sensul introducerii unui articol, art.3031 care prevede ca în cazul lucrărilor finalizate în proporţie de minim 70% şi care stagnează de cel puţin 6 luni din lipsa finanţării, autoritatea contractantă să poată elibera/restitui suma proporţională cu lucrările efectuate din garanţia de bună execuţie către contractant.

Examinarea propunerii legislative a avut loc în şedinţe separate ale celor două comisii sesizate în fond, la data de 14 februarie 2012 de către Comisia juridică, de disciplină şi imunităţi şi la data de 25 septembrie 2012 de către Comisia pentru industrii şi servicii. 

 Din numărul total de 23 de membri ai Comisiei juridice, de disciplină şi imunităţi au participat la şedinţă 12 deputaţi, respectiv 20 deputaţi din totalul de 28 de membri ai Comisiei pentru industrii şi servicii.

În urma examinării iniţiativei legislative şi a opiniilor exprimate, membrii Comisiei juridice, de disciplină şi imunităţi şi ai Comisiei pentru industrii şi servicii au hotărât, în unanimitate, să propună plenului Camerei Deputaţilor respingerea propunerii legislative pentru modificarea şi completarea Ordonanţei de urgenţă nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, întrucât derularea contractelor, ajunsă în impas din cauza neexecutării obligaţiilor de către una din părţi, este o chestiune ce priveşte exclusiv părţile contractante, care se soluţionează potrivit clauzelor contractuale stipulate în virtutea principiului libertăţii contractelor - principiu care nu poate fi înfrânt prin nici un act normativ, indiferent de categorie.Prin urmare, restituirea garanţiei de bună execuţie pot să o stabilească numai părţile contractante. Executarea contractului este problema părţilor, iar dacă acestea nu se înţeleg se apelează la autoritatea judecătorească.Pe de altă parte, textul propus pentru art.3031 alin.(5) vizează modificarea HG nr. 925/2006, nu a OUG nr.34/2006, iar moddificarea unei hotărâri a guvernului nu se poate face decât printr-un act normativ de acelaşi nivel.

În raport de obiectul şi conţinutul reglementării, iniţiativa legislativă face parte din categoria legilor ordinare.

PREŞEDINTE,                                                                  PREŞEDINTE,

Iulian IANCU                                                                       Daniel BUDA

     Radu Bogdan ŢÎMPĂU             
	                                 SECRETAR,

                         Gabriel ANDRONACHE

